Ongewone koue weer op padFoto: Pixabay Die Suid-Afrikaanse Weerdiens (SAWD) het gewaarsku dat die grootste deel van Suid-Afrika vandeesweek ongewoon koue temperature, heeltemal teenstrydig met die seisoen, kan verwag. Wayne Venter, weervoorspeller by die SAWD, het gesê temperature tussen 16 ˚C en 19 ˚C sal vanaf Dinsdag in die suidelike dele van die Wes-Kaap voorkom met die koue weer wat vanaf Woensdag oos- en noordwaarts sal begin beweeg. Volgens Venter sal die Oos-Kaap, suidelike dele van KwaZulu-Natal, die suidelike dele van die Vrystaat en die Noord-Kaap Woensdag die koue temperature begin voel. Die koue sal teen Donderdag na die res van KwaZulu-Natal en die Vrystaat, asook Gauteng en Mpumalanga versprei met temperature van ongeveer 15 ˚C. Venter waarsku dat daar Donderdag temperature onder 10 ˚C kan voorkom in die hoogliggende gebiede van die Oos-Kaap asook die suidwestelike dele van KwaZulu-Natal. Hy het boere ook gewaarsku om voorkomingsmaatreëls in te stel om hul vee teen die koue te beskerm. Volgens Venter kan ligte sneeuval Woensdagoggend oor die hoogliggende dele van die Wes-Kaap sowel as die hoogliggende dele van die Oos-Kaap verwag word. Die sneeu sal na verwagting Woensdagmiddag swaar begin val oor die noordoostelike berge van die Oos-Kaap sowel as Lesotho. Swaar reën kan Dinsdag oor die grootste dele van die suidelike en oostelike dele van Suid-Afrika verwag word. Venter het gesê dat plekke in die Eden-distrik in die Wes-Kaap Dinsdag tot meer as 50 mm reën kan verwag. Hy het gewaarsku teen vloede in dié gebiede. “Dit sal Donderdag nat en reënerig wees oor die grootste deel van die binneland.” Die SAWD het mense weereens gewaarsku om sover moontlik binnenshuis te bly en nie riviere en strome oor te steek wanneer daar oorstromings voorkom nie. “Indien jy in jou motor vasgevang word, probeer so vinnig moontlik uit die voertuig en op hoër grond kom. Wat geboue betref, moet waardevolle items na bokant die verwagte vloedlyn geskuif en die kragtoevoer afgeskakel word,” het Venter gesê. Die SAWD het ook gewaarsku teen vloedtoestande in die aand wanneer gevare moeiliker is om te voorspel of uit te ken.